Dit loop in die familie | Stellenbosch Visio
Dit loop in die familie
Vier dekades nadat sy die dorp se eerste eiendomsagentskap begin het, gaan dié familiebesigheid steeds van krag tot krag. Gerhard Cloete gesels met ANNA BASSON.
Aan die woord is Anna Basson, veteraan-eiendomsagent en een van die eerste vroue-agente op Stellenbosch. Reeds in 1972 kondig sy haar toetrede tot die bedryf aan met 'n advertensie in die plaaslike koerant. Die handelsnaam Anna Basson ontstaan in 1985 toe die destydse Trustbank sy eiendomsafdeling sluit. In 1989 volg die nou bekende logo van haar agentskap met sy Kaaps-Hollandse gewel toe 'n transaksie in Mostertsdrift beklink moes word. Nou reeds afgetree en met haar onderneming veilig in die hande van die tweede – en derde! – geslag Bassons, gesels Anna Basson met gesag oor plaaslike eiendomsaangeleenthede.
"Wanneer daar in die verlede 'n insinking in die ekonomie was, het eiendomspryse op Stellenbosch eintlik maar net gestabiliseer. Dit het veral in die tagtigerjare begin styg," sê sy. "In die 1990's het Stellenbosch van 'n akademiese dorp na een vir welgesteldes en sakeleiers verander. 'n Mens dink aan bekendes in die sakewêreld soos Jannie Mouton van die PSG Groep, GT Ferreira van RMB, Christo Wiese met sy betrokkenheid by die Lanzerac, Whitey Basson van Shoprite, Steinhoff International, Capitec Bank en meer onlangs Mxit met Michael Jordaan as voorsitter. Dan was daar natuurlik dr. Anton Rupert wat diep spore in Stellenbosch se geskiedenis getrap het. Sonder sy ingryping om die vlaag slopings in die laat 1960's en vroeë 1970's te stuit, sou Stellenbosch sy unieke karakter verloor het," sê sy. Ook Anna Basson het diep spore op Stellenboch getrap. Met die leuse "Leef Stellenbosch" gaan dié familiebesigheid voort onder die bestuur van haar dogter, Mari Basson-Carstens. Die derde geslag in die onderneming word deur haar kleinseun Herman Carstens, wat tans besig is met 'n meestersgraad in entrepreneurskap, verteenwoordig. Soos sy vroulike voorgangers is hy van plan om hierdie eiendomsagentskap se handelsmerk en leuse te laat voortleef om steeds Stellenbosch as historiese dorp met 'n kultuur van waarde te weerspieël. V